Turkiya nazarida Suriya xalqi o'zini himoya qilishga haqli
“Suriyaning do’stlari” ga mezbon Turkiya Bosh vaziri Rajap Toyyip Erdog’an fikricha dunyo Suriya xalqini quvvatlashi kerak.
AQSh Tashqi ishlar vazirasi Xillari Klinton qatnashchilar oldida gapirar ekan, Bashar al-Assad boshliq tuzumni qotilliklar uchun javob berishga, fuqarolarni nishonga olishni darhol bas qilishga chaqirdi. Klinton xonim deydiki, BMT va Arab Ligasi taklif qilgan tinchlik rejasiga xo’p degan Assad unga amal qilmayapti. Unga binoan qo’z’golonchilarga qarshi harbiy kampaniya to’xtashi kerak edi. Amerika Suriya xalqiga insonparvarlik yordami ko’rsatishda davom etadi va uning miqdorini yana 12 million dollarga oshiradi, deydi davlat kotibasi. Shuningdek, hukumatga qarshi kurashayotgan kuchlarga aloqa vositalari beriladi. Fors ko’rfazi davlatlari AQShni harbiy yordam ko’rsatishga ham undagan, ammo Obama ma’muriyati buni ma’qul topmagan. “Suriyaning do’stlari” ga mezbonlik qilayotgan Turkiya Bosh vaziri Rajap Toyyip Erdog’an fikricha xalqaro hamjamiyat Suriya xalqini quvvatlashi kerak. “Suriya ahli o’zini himoya qilishga haqli”,- deydi Erdog’an. Turkiyaning pozitsiyasi shuki, Bashar al-Assad BMT va Arab Ligasi talab qiladimi-yo’qmi, vijdonan ish tutib, o’z xalqi xavfsizligini ta’minlashi kerak. Bu uning burchi, deydi turk rasmiylari. Xitoy va Rossiya bu anjumanga taklif etilgan bo'lsa-da, qatnashmagan. Har ikki davlat Suriya rahbarini quvvatlab keladi va mojaroni ichki masala deb hisoblaydi. Qo’zg’olonchilar, ular nazarida, begunoh tomonlar emas. Suriya muxolifati birlashishga urinar ekan, ular BMT va Arab Ligasining tinchlik rejasini yoqlamagan. Qurolini ham tashlamoqchi emas. Kecha, inson huquqlari tashkilotlarining bildirishicha, Suriyada 25 fuqaro o’lgan. Bir yil oldin boshlangan qo’zg’olonda 9000 dan oshiq kishi halok bo’lgan.